Staats pasiënte moet ly omrede mediese staatsdepot in Bloemfontein nie medisyne en mediese toebehore betyds aan hospitale en klinieke kan lewer | MedSure.co.za
Kopane sê die provinsie se gesondheidstelsel is op die rand van 'n krisis met die depot wat 'n agterstand van ses tot agt weke het en nie in staat is om medisyne aan die gesondheidsgeriewe te lewer nie.
"Die nie-lewering van medisyne veroorsaak 'n ernstige gesondheidsbedreiging vir pasiënte wie se lewe daarvan afhang."
Kopane sê toe sy die Nasionale Distrikshospitaal verlede week besoek het, het sy met skok gehoor dat die chroniese medisyne uit voorraad is.
Dit het haar genoop om te gaan kyk wat by die mediese depot aan die gang is.
Sy sê die onvermoë om medisyne te lewer word vererger deur die ANC-regering se min of geen belangstelling nie om genoeg geld aan die mediese depot te gee.
"Die bestuur van die depot het aan die DA gesê hulle is nie in staat om oorsig by die geriewe, waarvoor hulle die medisyne gee, te doen nie en om te gaan kyk of die medisyne behoorlik geberg of reg versprei word nie."
Kopane sê die mediese depot het 140 personeellede. Die bestuur het aangevoer baie meer mense is nodig om hul doelwitte te bereik.
Sy sê dit is 'n regstreekse aantyging teen die ANC-regering wat die personeel by die depot gelos het om maar self die kastaiings uit die vuur te krap.
Charles Greef, verantwoordelik vir die mediese depot se stoor, gesels hier met Patricia Kopane, DA-LP en die DA se premierskandidaat vir die Vrystaat, op haar oorsigbesoek aan die depot.Foto: Katleho Mokuena
"As medisyne vir die behandeling van tuberkulose (TB), antiretrovirale middels en inentings teen MPV (menslike papilloomvirus) nie betyds gelewer word nie, beïnvloed dit alle aspekte van dienslewering."
Kopane sê die ANC-regering dobbel met mense se lewe en moet strafregtelik vervolg word omdat hulle die lewe van tuberkulose- en MIV/vigs-lyers op die spel plaas.
"Nog 'n Life Esidimeni-tragedie gaan volg omdat die ANC nie omgee vir die mense van die Vrystaat nie."
* Tumi Molongoana, uitvoerende hoof van die mediese depot, het gesê die regering bewillig jaarliks R900 miljoen vir medisyne en mediese verbruiksartikels.
Die geld is steeds te min vir die Vrystaat en die begroting word jaarliks oorskry.
Molongoana het erken dat die verouderde stoorrekenaarbestuurstelsel ingegee het en oorgebou moes word. Dit het prosesse vertraag.
Die vraag na medisyne raak by die dag groter en die afgelope jaar is 20 000 meer versoeke gekry as vorige jare, het Molongoana gesê.
Oorsese verskaffers het ook dikwels probleme, soos 'n maatskappy in Indië wat deur China gevra is om te sluit weens die lugbesoedeling wat hy veroorsaak. Daarom kon hy nie sy kontraktuele verpligtinge met Suid-Afrika nakom nie.
Molongoana het gesê die aanstel van nuwe verskaffers, selfs van ander lande, word ondersoek in 'n poging om medisyne betyds te kry.
Sy het erken groot personeeltekorte bestaan.
Baie van die gesondheidsgeriewe dui aan dat hulle wel 90% van die medisynevoorraad beskikbaar het.
Molongoana het gesê die maatskappye Southbound en Sedtrade lewer medisyne by hospitale en klinieke in die Vrystaat af.
« 'Horrifying Cruelty By The ANC – South Africans endure pain, suffering and neglect at Robert Sobukwe Hospital
Seems like South-Africa's Health Department has a major cash flow problem – Several Gauteng Doctors, Medical Interns Not Paid January Salaries »